Landsforeningen for lesbiske og homofile i Innlandet ble nektet å holde julebord på et hotell i Oppland. Det var da eieren selv oppdaget hvilken forening som hadde booket seg inn i julebordsesongen de kansellerte bestillingen. Det skriver NRK Hedmark og Oppland.

Fikk først ja

LLH Innlandet hadde først fått ja fra driverne av hotellet, men det var eieren som senere ønsket å kansellere.

– Vi ble kontaktet av hotellet onsdag, som beklaget sterkt at vi ikke var ønsket som gjester på hotellet, så julebordet måtte avlyses etter ønske fra eieren, fortalte Anders Bakken, nestleder for LLH Innlandet til NRK onsdag ettermiddag.

LLH ønsker ikke å gå ut med hvilket hotell det er snakk om av hensyn til ansatte.

Mulig anmeldelse

I følge Straffelovens paragraf 349a kan diskriminering på bakgrunn av seksuell orientering straffes med bøter og fengselsstraff i intill seks månder.

– Dette er med andre ord et klart brudd på straffeloven, så LLH Innlandet står i sin fulle rett til å politianmelde hotelleieren, sier Oddvar Torbjørnsen, juridisk rådgiver i LLH til NRK.